google/wiki40b huggingface dataset:
Lomoen

Lomoen er et byområde vest i Vinstra. Hele byområdet ligger på vestsiden av elven Gudbrandsdalslågen og nord for elven Vinstra. Byområdet grenser mot Sorperoa nordover og bygden Ruste mot vest og sørvest. Her finnes det flere kjøpesentre, og en stor veiservicestasjon. Europavei 6 og flere fylkesveier går gjennom her.

Lomoen som Vinstras sentrum

Det stilles lokalt spørsmål om sentrum av Vinstra skal flyttes over til Lomoen, som følger av at Europavei 6 ble flyttet hit, over fra østsiden av Gudbrandsdalslågen. Etter åpningen av ny E6 har det vært økende interesse for nyetableringer i Lomoen.
Vinstra handelspark, som ligger midt i Lomoen, ble åpnet gradvis mot den 14. februar 2017, og har et areal på ca. 12 000 kvm. Flere bedrifter har også etablert seg her, deriblant Coop Extra, Pizzabakeren med flere.
Haukefamilien

Taksonomi

Hauker er rovfugler som tidligere ble gruppert i ordenen rovfugler (Falconiformes), men det viste seg at gruppen da var parafyletisk. Derfor ble haukefamilien (Accipitridae) flyttet til sin egen orden; haukefugler (Accipitriformes), som dessuten inkluderer de to monotypiske familiene sekretærfugl (Sagittariidae) og fiskeørn (Pandionidae). Inndelingen av haukefamilien regnes imidlertid ikke som avklart.
Stavanger Radioensemble

Historie

Stavanger Radioensemble ble stiftet i mars 1938. Den opprinnelige besetning var på syv musikere: to fiolinister (den ene av disse med bratsj som biinstrument), en cellist, en kontrabassist, en harmoniumist (med slagverk som biinstrument), en pianist og en fiolinist med kapellmesteransvar. Ensemblet skulle spille tre ganger i uken på riksnettet. Gunnar Knudsen ble hentet inn fra Oslo til å lede ensemblet. Han kom da fra en stilling som fiolinist i Filharmonisk Selskaps Orkester og i radioensemblet i Oslo. Debutkonserten fant sted den 17. mai 1938 kl. 08.10.
Selv om musikerne i Stavangerensemblet var ansatt av kringkastingen ble de samtidig en integrert del av Stavanger Byorkester (nåværende Stavanger Symfoniorkester) som ble stiftet senere samme år, og musikerne hadde plikt til å spille begge steder. 
Radioensemblets konserter ble i begynnelsen sendt fra kringkastingens studiobygning ved Lekeplassen i Solagaten. På 1960-tallet flyttet kringkastingen til nye lokaler i Klubbgaten. Ingen av lokalene var spesielt velegnede for musikkopptak. Da den danske cellisten Erling Bløndal Bengtsson gjorde opptak i studioet i Klubbgaten uttalte han at det var «det verste rom» han hadde spilt i. 
Radioensemblet ble populære i Norge og hadde en distinkt klang som alle radiolyttere kunne kjenne igjen. I 1970 ble musikerne, som da utgjorde 22 pluss kapellmester, overført til Symfoniorkesteret i Stavanger. Til gjengjeld forpliktet Symfoniorkesteret seg til å medvirke i NRK med til sammen 40 sendetimer i året.
Såheim kraftverk

«Rjukan II»

Sammen med Vemork kraftverk dannet Såheim kraftverk grunnlaget for Norsk Hydros sin industriproduksjon på Rjukan og utbyggingen av «Rjukan II». Arbeidet med utvidelsen begynte med sprengningen av en 5660 meter lang tunnel fra Vemork til Såheim i januar 1912. Kraftverket skulle levere kraft til et nytt ovnshus som ble lagt i kraftstasjonen for å unngå problemer med konsesjonen. I ovnshus II ble det installert 35 Birkeland-Eyde-ovner. Nitrogenoksidgassen fra kraftstasjonen ble ført i aluminiumsrør rundt 1 kilometer opp til tårnhuset på fabrikken. I 1926 ble produksjonen økt og ovnshus I fikk to nye lysbueovner og ovnshus II fikk fire nye lysbueovner. Alle ovnene er i dag fjernet fra ovnshusene. Ovnshus II rommer i dag en gymnastikksal, Saaheimhallen.
Produksjonsanlegget ble i stor grad revet tidlig på 1980-tallet og erstattet av en ny salpetersyrefabrikk som var i drift til juli 1991. Sammen med en original AEG vannpumpe i pumpehuset, som leverte vann til produksjonen, er et syretårn det eneste av fast produksjonsutstyr som er bevart in situ på Rjukan. Av demontert produksjonsutstyr finnes skjoldet til en Birkeland-Eyde-ovn («Rjukan II») oppstilt utenfor Folkets hus på Rjukan og en demontert  synteseovn plassert på en jernbanevogn ved Mæl stasjon.
Opprinnelig hadde kraftstasjonen 11 aggregater med en kapasitet på 167000 hk. De 11 aggregatene er nå skiftet ut med nye, mindre plasskrevende turbiner. De tre nye aggregatene ble satt i drift henholdsvis i 1959, 1961 og 1973. Opprinnelig hadde rørgaten tre tunneler med 9 smisveiste rør. Disse er erstattet av én trykktunnel.
Med utbyggingen av Vemork og Såheim disponerte Norsk Hydro tilsammen nesten 300000 hk, rundt 1/3 av all utbygd kraft i Norge.
I forbindelse med omleggingen til Haber-Bosch-prosessen i 1928-1929, ble kraftlinje 16 og 17 bygget mellom kraftstasjonen og Ovnshus I på Rjukan. Linjene har et luftstrekk på 1418 meter med seks tråder, porselensisolatorer, ni «grantremaster» og en jordingskabel.
Såheim kraftstasjon ble fredet etter vedtak av Riksantikvaren i 2003. Fredningen omfatter hele kraftstasjonens eksteriør, interiøret i turbinhallen med unntak av turbinene, samt rommet som huser omformer for Rjukanbanen, komplett med teknisk utstyr.

Aggregat 12

Inne i fjellet, 85 meter over Såheim kraftstasjon, ligger et lite kraftverk. Vannet tas ut av et av de 9 rørene til Såheim. Avløpsvannet ble så brukt til kjølevann og drikkevann. Det ble bygget i 1914 og var i drift fram til 2011. Det var en av verdens første krafverk bygget i fjell. 
Småkraftverk som fungerer som trykkavlasting for forbruksvann er bygget mange steder.
Jekelius

Utseende

Kraftige, tettbygde, oftest matt svarte tordivler. Dekkvingene mangler tydelige punktrader.

Levevis

I alle fall noen av artene er ikke flygedyktige.

Utbredelse

Slekten er artsrik i middelhavsområdet.
Søndre park (Hønefoss)

Søndre park er et større grøntareale som ligger på Løkka i Hønefoss og nærmest deler dette området i to. Parken består av en sentral større vanndam med springvann, en friluftsscene og gangveier med sittebenker som omkranses av plener, blomsterbed og mer eller mindre sjeldne trær. Plassen foran scenen er hellelagt med skiferstein.
I 2015 ble det anlagt en treningspark (Tuftepark) øst for scenen.
Parken avgrenses naturlig mot øst av Storelva. I tilknytning til parken ligger også Hønefoss barnehage. Tilkomst går via Stangs gate og Anna Colbjørnsdatters gate, samt via gang- og sykkelstien langs elva. Parken avgrenses ellers av eldre villahusbebyggelse.
Tennis under Sentralamerikanske og karibiske leker 1959

Tennis under Sentralamerikanske og karibiske leker 1959. Tennis var en av flere sporter i de åttende sentralamerikanske og karibiske leker som ble arrangert i Caracas i Venezuela i perioden 6. til 15. januar 1959. Det var åttende gangen som tennis var med i de sentralamerikanske og karibiske leker. Det var fem turneringer; single- og double for både menn og kvinner og en mixeddoubleturnering. Mexico ble beste nasjon, de vant alle fem gullmedaljene.
Hamarregionen

Hamarregionen er en betegnelse på stortettstedet rundt Hamar by, som inkluderer de fire kommunene Hamar, Løten, Ringsaker og Stange. Regionen har 93 999 innbyggere per 3. kvartal 2018. og er en del av Mjøsbyregionen. Det er flere byer i regionen, med Hamar som den største, i tillegg til Brumunddal og Moelv. I tillegg er det mindre småsteder.
Regionen kjennetegnes av positiv innflytting og forholdsvis bra næringslivsvekst, så vel som høy vekst i boligpriser. 
De fleste forbinder "Hamarregionen" med Vikingskipet, etterfulgt av Mjøsa.

Storbykommunealternativet

I forbindelse med kommunereformen har muligheten for å slå sammen enkelte eller alle kommunene i Hamarregionen vært et tema . Det er i den anledning tidligere laget en utredning for en kommunereform i Hamarregionen. 
En eventuell storkommune bestående av de fire kommunene Hamar, Løten, Ringsaker og Stange ville med sine over 90 000 innbyggere bli blant de største i landet. Med sin størrelse vil en slik robust og stor kommune kunne være selvforsynt på de fleste områder, og tilfredsstille ekspertutvalgets kriterier for god kommunestruktur. 
Interkommunalt samarbeid foregår på flere områder i Hamarregionen i dag, slik som avfallshåndtering gjennom Sirkula IKS, vann/avløp/renovasjon gjennom HIAS IKS, Regionrådet samt innen helse- og nødetater. 
Regionrådet for Hamarregionen har utviklet en Strategi for samarbeidstiltak for 2016-2020 strategi for samarbeidstiltak for 2016-2020, hvor det jobbes for et felles løft for økt bosetting, arbeidsmuligheter og gode opplevelser.
Hiskholmen

Hiskholmen, «Kremmerhiskjo» eller Hiskjo er et tidligere handelssted og gjestgiveri på Peraneset på nordspissen av Hiskholmen ved Hiskasundet i Bømlo kommune. En molo som er bygget i 1966 gjør stedet landfast med selve øyen Hiskjo.

Historie

Det har bodd folk på Hiskjo i flere hundrede år. Gjestgiveriet kan følges tilbake til 1700-tallet. Fra den tid og opp gjennom 1800-tallet var det slekten Olrich som eide stedet. Det gamle, privilegerte handelsstedet «Kremmerhiskjo» fikk senere en konkurrent på andre siden av sundet, «Bondehiskjo». «Kremmerhiskjo» ble også drevet som skjenkested og gjestgiveri.
Handelen på «Kremmerhiskjo» ble nedlagt i 1920.

Bygninger

Stedet besto av hovedhus, sjøhus, salteri og røkeri, murhus – som muligens var vinkjeller, skykkje/vaskehus, hage og en løe. I dag står sjøhuset, hovedhuset, steinhuset og vaskehuset. Hovedhuset er på etasjer og ligger med gavlen mot havnen og antas å være fra første halvpart av 1700-tallet. Det er godt vedlikehold og benyttes til ferie- og rekonvalesenssted. Steinhuset, som går under navnet vinkjelleren, er oppført i mur og med utmurt bindingsverk i gavlen. Sjøhuset er i bindingsverk og er 1/3 av det opprinnelige huset som ble bygget i 1880.
Arne F. Sveen

Verdenskrigen

Da andre verdenskrig brøt ut gikk Sveen på Sjøkrigsskolen i Horten. Under okkupasjonen kom Sveen over til Storbritannia der han gikk inn i de norske marinestyrkene.  Han gjennomgikk videre militær utdannelse i Storbritannia og Canada.
Fra mai til september 1941 tjenestegjorde han på patruljefartøyet «Kos» og var deretter en kort periode på det britiske orlogsskipet HMS «Excellent». I desember 1941 gikk han inn i det norske motortorpedobåtvåpenet, der han ble krigen ut, avbrutt av tjeneste om bord på jageren «Glaisdale» fra mai 1943 til februar 1944.
I løpet av sin tjeneste deltok Sveen i operasjoner mot tyskkontrollert skipsfart på norskekysten. Toktene medførte fiendtlige tap og ble vurdert som svært vellykkede. Sveen er kreditert med senkningen av et fiendtlig transportskip på 8 000 tonn og et eskortefartøy, samt påføring av skade på et annet eskortefartøy.

Etter krigen

Etter krigen tjenestegjorde Sveen i Sjøforsvaret til han i 1946 gikk over i skipsfartsnæringen.
Colorado

Geografi

Colorado er som Wyoming formet som et «rektangel». Staten grenser mot Utah i vest, Wyoming i nord, Nebraska i nordøst, Kansas i øst og New Mexico og Oklahoma i sør. Staten deler også et hjørne med Arizona i sørvest.
Colorado er mest kjent som en fjellstat, og den vestre halvdelen av staten domineres av fjellkjeden Rocky Mountains. Østre del av staten er dominert av høysletter. Colorado er den eneste delstaten i USA hvor alt areal ligger over 1000 moh. Befolkningen er for det meste konsentrert om de store byene Denver og Colorado Springs midt i staten, på østsiden av fjellene.

Historie

Det var en del oppdagelsesreisende som dro til Colorado fra 1830-tallet, men det var oppdagelsen av gull som fikk igang den store innflyttingen. I 1859 begynte det store Colorado-gullrushet, men da gullet tok slutt tidlig på 1860-tallet ble mange av byene forlatt.
Colorado ble en stat i 1876, 100 år etter at USA ble uavhengig. Colorado kalles derfor ofte The Centennial State.

Politikk

Politisk regnes Colorado som en vippestat som sender både demokrater og republikanere til Kongressen. Colorado sender en demokrat og en republikaner til Senatet mens statens delegasjon i Representantenes hus fra januar 2019 har fire demokrater og tre republikanere. Begge kamre i delstatsforsamlingen har et flertall demokrater; i delstatssenatet er det 19-16 og i delstatshuset er det 41-24. Demokratene erobret også guvernørembetet ved valget i 2006 og har holdt det siden. I 2004 gikk staten så vidt til George W. Bush, mens Barack Obama vant de ni valgmennene i 2008 og 2012 og Hillary Clinton vant 48-43 i 2016. Demokratene hadde partikonventet sitt i Denver i 2008.
Etter en folkeavstemning i 2012 ble all bruk av cannabis legalisert.

Fylker

Colorado består av 64 fylker (counties); det nyeste, Broomfield fylke ble dannet i 2001.
Kongsberg Guttemusikkorps

Historie

Kongsberg Skoles Guttemusikkorps ble stiftet 12. januar 1911 av politikonstabel Karl Johan Otterstad (1885–1962), som også ble korpsets første dirigent. I 1916 flyttet Otterstad, og korpset uten dirigent forble inaktivt i 11 år. Men 17. mai 1927 spilte igjen guttemusikken fremst i toget, da med Kristian Engedahl (1889–1966) som dirigent. I løpet av krigsårene lå arbeidet med samspill stort sett nede, og korpset skiftet ofte musikalsk ledelse.

Uniformer

Første gang Guttemusikken spilte offentlig (17. mai 1912), hadde de ikke uniformer.
De første uniformene som Guttemusikken hadde var sorte knebukser, hvite matrosbluser og hvit «sanglue» med blank sort brem. De ble tatt i bruk en gang i 1913–14.
Høsten 1946 ble det bestemt at Guttemusikken skulle få nye uniformer. De nye uniformene var mer moderne med grå bukser, blå kort jakke, hvit skjorte, sort tversoversløyfe og båtlue. I 1965 ble det igjen bestemt at de skulle få nye uniformer. Disse var ikke så ulike de forrige uniformene. I 1976 kom de neste uniformene. Da tok man utgangspunkt i fargene til Kongsbergs byvåpen (grønn og gul). Resultatet ble grønne bukser (med en gul stripe i siden), grønne jakker, gule skjorter, grønt slips og grønn «bøttehatt» til hovedkorpset og grønn båtlue til aspirantene. Disse uniformene var i bruk helt frem til slutten av 1996 da korpset igjen (1. mai) byttet uniform til den nåværende. Denne består av mørkeblå bukser med hvit stripe, lyseblåe jakker, lyseblå «bøttehatt», hvit skjorte og mørkeblått slips. Juniorkorps har lik uniform som hovedkorpset, men har båtluer istedenfor hatt.  Aspiranter har båtlue og blå genser.

Medlemmer

Hver høst er det nytt opptak av medlemmer i Kongsberg Guttemusikkorps. De starter da i aspirantkorpset og får opplæring der.
Etter ett år i aspirantkorpset går de over i juniorkorpset der de spiller i to år før de går over i hovedkorpset (ca. 11 år gamle). I hovedkorpset spiller de så til de blir 18-19 år. Etter dette er det mange som begynner i byens voksenkorps som KV-musikken,  Kongsberg Byorkester eller Kongsberg Storband.

Konkurranser

Guttemusikken var i 2010 med som deltager i NM for skolekorps i Larvik der de stilte i 3. divisjon. Korpset fikk der 3.-plass av 18 deltagende korps. Våren 2014 gikk Guttemusikken til topps i 2. divisjon under distriktmesterskapet i Asker. Under NM for skolekorps sommeren 2014 kom de på en 2.-plass med 95 poeng.
Rodney King-saken

Rodney King

Rodney Glen King (født 2. april 1965 i Sacramento i California, død 17. juni 2012 i Rialto i California) var en svart amerikaner som ble kjent som offer i en politivold-sak i 1991. Saken ledet til store opptøyer i Los Angeles i 1992 etter de invoverte politibetjentene ble frikjent av en hvit jury.
Rodney Kings liv etter 1992 ble preget av de alkoholproblemene han allerede hadde utviklet. I 2008 deltok han i realityserien Celebrity Rehab og i en spin-off serie i 2009, Sober House. I april 2012 utga han boka The Riot Within: My Journey from Rebellion to Redemption. Han druknet i sitt eget svømmebasseng 17. juni 2012.

3. mars 1991

Den 3. mars 1991 kjørte Rodney King en bil med to passasjerer i. De tiltrakk seg oppmerksomhet fra to betjenter i California Highway Patrol som opptok en politijakt i høy hastighet da King nektet å stanse. King, som var på løslatt på prøve etter et ran han begikk i 1989, forklarte senere at han ikke ville stanse fordi han hadde drukket og var redd kjøring i beruset tilstand ville bli ansett som brudd på vilkårene for prøveløslatelse. Etterhvert ble flere politibiler og et helikopter involvert. Da politiet etterhvert fikk stanset bilen, men King nektet å gå ut, ble han dratt ut av bilen og banket opp av fire politikonstabler, mens flere politimenn så på. I politirapporten etter hendelsen hadde politiet skrevet at King hadde angrepet politiet, og at politibetjentene hadde handlet i selvforsvar.

Videoopptak

Hendelsen ble videofilmet av et tilfeldig øyenvitne, George Holliday. Videoopptaket ble vist på fjernsyn, og vakte stor oppstandelse, spesielt blant svarte amerikanere. Videoopptaket viste at Rodney King var ubevæpnet, at han ikke gjorde motstand, og at politivolden virket uprovosert.

Rettssak

De fire politimennene ble tiltalt for overdreven voldsbruk i tjenesten og for å ha forfalsket politirapportene. I rettssaken hevdet politimennene at de hadde grunn til å tro at Rodney King kunne være voldelig, og at det derfor var nødvendig å bruke vold.
Den 29. april 1992 ble tre av betjentene frifunnet av en hvit jury i forstaden Simi Valley som ikke fant det bevist at videoen reflekterte hele historien. For den fjerde betjenten ble ikke juryen enig om en kjennelse. Frikjennelsen vakte meget sterke reaksjoner, spesielt i de svarte miljøene i Los Angeles, og førte til voldsomme opptøyer i Los Angeles som ledet til 53 dødsfall og ødeleggelser for over en milliard amerikanske dollar. Mens opptøyene pågikk oppfordret Rodney King til ro i en TV-sending, og ble kjent for uttrykket "Can we all [just] get along?"
Den 4. august 1993 ble to av de fire politibetjentene dømt til 30 måneders fengsel av en føderal domstol, for å ha brutt Kings borgerrettigheter. De to andre politibetjentene ble frifunnet. I en privatrettslig sak ble LAPD dømt til å betale King 3,8 millioner dollar i erstatning og oppreisning.
Ringnestjerna

Ringnestjerna (også kalt Tærudtjerna) er to små innsjøer ved Skedsmokorset i Skedsmo kommune i Akershus.
Innsjøen er en myrinnsjø. Nordre Tærudtjern er ca. 50 meter bredt og 200 meter langt. pH-verdien i vannet er 4,6. Vannet har en grønn-svart farge. Innsjøen har krympet en del og det er kommet flere øyer i vannet.
Søndre Tærudtjern er noe mindre. Også her er det flytene øyer.
Det er badeplass og et lite stupetårn på vestsiden av vannet.

Dyreliv og planteliv

I Tærudtjerna er for det meste insekter, bl.a. fluer og vannymfer. Det er en del planter rundt Tærudtjern, bl.a. groblad, gråor, osp, breine og lerk.
Skedsmo Jeger og Fiskerforening har hver år satt ut ørret i begge tjerna, og det er også abbor der.
Reading oljekraftverk

Reading oljekraftverk er et kombinert oljekraftverk i Israel. Det har en installert produksjonskapasitet på 524 MW, fordelt på 4 turbiner. Anlegget ble påbegynt omkring 1950, fikk første turbin installert i 1953 og stod ferdig i 1971. Brenselkilden er olje.
Anandamid

Anandamid, også kalt N-arakidonyletanolamin er en endogen cannabinoidnevrotransmitter. Navnet kommer fra ordet ananda på Sanskrit, som betyr "bliss, lykke", og amid. Aminet er en forbindelse mellom ethanolamin og arachidonsyre. Anandamid bindes til cannabinoid receptorer i blant annet hjernevev og har dermed en smertedempende effekt. Anandamid nedbrytes av enzymet fettsyreamidhydrolase til ethanolamin og arachidonsyre og den smertedempende effekten opphører.
8. kystartilleriregiment

8. kystartilleriregiment i det russiske forsvaret er underlagt 22. armékorps i Svartehavsflåten. Det er forlagt til Perevalnoje på Krimhalvøya.
Ptolemeerdynastiet

Ptolemeerdynastiet (gresk: Πτολεμαῖοι, også kjent som lagidene (gresk:Λαγίδαι), etter Ptolemaios I Soters far Lagos) var en gresk
kongelig slekt som regjerte over det ptolomeiske rike i Egypt gjennom den hellenistiske epoken. Deres styre varte i 275 år, fra 305 til 30 f.Kr. De utgjorde det 32. og siste dynasti i oldtidens Egypt.
Ptolemaios, en av Aleksander den stores generaler, ble utnevnt til satraper (guvernører) i oldtidens Egypt etter Aleksanders død i 323 f.Kr. I 305 f.Kr. utropte han seg selv til konge, senere fikk han epitetet som «Soter» («frelser»/«befrier»). Egypterne aksepterte snart ptolemeerne som etterfølgere av faraoene av det uavhengige Egypt. Ptolemaios' familie hersket over Egypt i nær 275 år inntil den romerske erobringen i 30 f.Kr.
Alle mannlige herskere i dynastiet tok navnet Ptolemaios, enten ved fødselen om de var de utsett til å arve tronen eller tok det kongelige navnet ved tiltredelse. Grunnet de likelydende navnene er det tidvis vanskelig å skille fra hverandre de ulike figurene. De ptolemeiske dronningene, noen av dem sine ektemenns søstre, het vanligvis Kleopatra, Arsinoe eller Berenike. Den mest kjente i ptolemeerdynastiet var dronning Kleopatra VII, berømt for sin rolle i de politiske stridene mellom Julius Cæsar og Pompeius, og senere mellom Gaius Octavius (Augustus) og Marcus Antonius. Kleopatras død og Romerrikets erobring av Egypt markerte slutten for ptolemeisk styre i Egypt.

Forenklet familietre for ptolemeerne

Enkelte av familieforbindelsene vist i slektstreet under er diskutabelt.

Medisinsk analyse

Samtidige har beskrevet et antall medlemmer av ptolemeerdynastiet som meget feite mens skulpturer og mynter avslører portretter som har framtredende øyne og oppsvulme nakker. Den kjente Graves' sykdom (en autoimmun sykdom som påvirker vanligvis skjoldbruskkjertelen, får den til å vokse til det dobbelte av opprinnelig størrelse) kan forklare oppsvulmete nakker og utstående øyne (eksoftalmus), skjønt dette er usannsynlig å ha skjedde i nærvær av sykelig fedme.
I lys av det har framtredende i slekten, kanskje grunnet hyppig inngifte, er det sannsynlig at medlemmene av denne slekten led av fra flerorganisk fibrøs forhold slik som Erdheim–Chesters sykdom, en sjelden sykdom karakterisert av unormal forøkelse av en særskilt type hvite blodceller eller multifokal fibrosklerose hvor skjoldkjertebetennelse, fedme og øyeproptosis kan ha skjedd samtidig.
Utrolige hendelser i Santa Mira

Handling

Handlingen er lagt til den oppdiktede byen Santa Mira i California, hvor den lokale legen Dr. Miles Bennell opplever å få besøk av en rekke pasienter som anklager sine kjære for å være bedragere. Den merkelige frykten hos stadig flere av byens borgere blir av byen psykiater avfeid som irrasjonelt massehysteri, noe som Dr. Bennell til å begynne med slår deg til ro med. Men ved hjelp av sin venn Jack Belicec oppdager han snart at frykten er høyst reel og at byens befolkning faktisk er i ferd med å bli erstattet av mystiske «frø-skapninger» som «tar over» kroppene til menneskene i byen. «Frø-skapningene» er identiske med virkelige mennesker av utseende, men har ingen motforestillinger mot å drepe. Det eneste som skiller dem fra virkelige mennesker er deres mangel på følelser. Sammen har de ett mål: å erstattet hele menneskeheten. Dr. Bennell forsøker å advare mot faren, men det viser seg vanskelig siden flere og flere blir "overtatt".

Om filmen

Hovedelementet i filmen er frykten for det ukjentet og frykten for det utenomjordiske. Disse faktorene er imidlertid bare en allegori for kommunistfrykten, som var sterk i USA på 1950-tallet. Romanen den er baserr på ble forøvrig utgitt året i forveien.
Filmen regnes i dag som en klassiker og har blitt filmatisert flere ganger i ettertid, senest i 2007.
Filmen har fått 98 % på Rotten tomatoes.
Kamojang vannkraftverk

Kamojang vannkraftverk er et vannkraftverk på øya Java i Indonesia. Det har en installert produksjonskapasitet på 360 – 375 MW. Operatør er PT Indonesia Power.
Clarkemedaljen

Clarkemedaljen, Clarke Medal, deles ut av Royal Society i New South Wales, Australia, for framstående arbeid innen naturvitenskap.
Medaljen er oppkalt etter presten William Branwhite Clarke, en av selskapets grunnleggere. Den ble opprinnelig utdelt for fortjenstfulle bidrag til Australias geologi, mineralogi og naturhistorie, uansett hvor forskeren kom fra. 
Nå deles medaljen ut årlig for fremstående arbeid innen naturvitenskap (geologi, botanikk og zoologi), utført innen Australia og dets territorier.